पेस-भूपति ऑस्ट्रेलियन ओपन के सेमीफाइनल में  
ऑस्ट्रेलियन ओपन में खेल रहे पेस और भूपति ने पुरुष युगल क्वार्टर फाइनल में 91 मिनट में 6-4, 6-4 से जीत दर्ज की।
लिएंडर पेस और महेश भूपति की स्टार जोड़ी ने बुधवार को यहां कड़े क्वार्टर फाइनल मुकाबले में फ्रांस के माइकल लोड्रा और सर्बिया के नेनाद जिमोनजिक को हराकर पहले ऑस्ट्रेलियन ओपन टेनिस खिताब की ओर मजबूती से कदम बढ़ाए।  ऑस्ट्रेलियन ओपन खिताब जीतने के लिए नौ बरस बाद जोड़ी बनाकर खेल रहे पेस और भूपति ने पुरुष युगल क्वार्टर फाइनल में 91 मिनट में 6-4, 6-4 से जीत दर्ज की।  लोड्रा और जिमोनजिक ने प्री क्वार्टर फाइनल में रोहन बोपन्ना और आयसम उल हक कुरैशी की इंडो पाक एक्सप्रेस जोड़ी को हराया था। पेस और भूपति की तीसरी वरीय जोड़ी ने अपनी आठवीं वरीय विरोधी जोड़ी की 13 सहज गलतियों के मुकाबले सिर्फ पांच गलतियां की। विरोधी जोड़ी की सर्विस बेहतर थी जिसके कारण भारतीय जोड़ी ने रैली पर अधिक अंक बनाये। लोड्रा और जिमोनजिक की जोड़ी ने नौ ऐस जमाए जबकि भारतीय जोड़ी तीन ही ऐस जमा सकी। पेस और भूपति की जोड़ी को अब फाइनल में जगह बनाने के लिए अगले दौर में मारियूज फ्रिस्टेनबर्ग और मारसिन मात्कोवस्की की पोलैंड की जोड़ी तथा बेलारूस के मैक्स मिर्नयी और कनाडा के डेनियल नेस्टर की जोड़ी के बीच होने वाले मुकाबले की विजेता जोड़ी से भिड़ना होगा।